Protecţia socială în Europa

Evoluţie şi dezvoltare

  

 I. Consideraţii generale

 

1. Evoluţia protecţiei sociale în ţările europene

  


În epoca medievală, asistenţa şi protecţia erau asigurate în cea mai mare parte de Biserică. Săracul, imagine a lui Christos, era considerat drept un personaj sacru. Biserica înţelegea să-l întreţină prin pomană individuală sau /şi instituţii caritabile.


Mai întâi mănăstirile au încearcat să aducă săracilor o alinare, cel mai adesea sub forma ajutorului alimentar şi al pomenilor. Nobilimea a oferit şi ea o formă de protecţie socială, iar din secolul al XIII-lea, municipalitatăţile aduc şi ele ajutor şi protecţie (Italia şi sudul Franţei).


 Începând cu secolul al XVII-lea imaginii pozitive a săracului i se substituie o imagine negativă, cea a unui om inutil care nu produce nimic într-o epocă în care munca devine o valoare. Ideea care a circulat în acea perioadă era aceea conform căreia această populaţie săracă înspăimântă căci, cel mai adesea, este rătăcitoare, chiar ameninţătoare.


La începutul secolului al XIX-lea, toate marile state dezvoltă măsuri de raţionalizare şi centralizare a politicilor sociale faţă de proliferarea săracilor. Încredinţând adesea administraţiilor civile sau autorităţilor urbane gestiunea problemei sociale, aceste măsuri se inspiră din politica engleză, care, prin caracterul naţional, apare drept deschizătoare de drumuri.

Un pas important în această perioadă l-a constituit faptul că politicile sociale au recurs la finanţarea prin impozit. Cu toate acestea, fondurile rămân nesemnificative şi incapabile să înfrunte serios sărăcia.

 

 


În Franţa statul încearcă să controleze masa săracilor,într-un secol al XVII- lea dificil din punct de vedere economic şi punctat de războaie însoţite de creşteri brutale ale sărăciei şi vagabondajului. Milostenia generală, Marele Birou al săracilor din oraşele Paris, Lyon, Rouen, creează servicii publice controlate de laici. Ei concentrează mijloacele fostelor spitale şi distribuie ajutoare alimentare.


Lupta împotriva sărăciei îşi mută teritoriul în cadrul spitalului, care primeşte la un loc bolnavi, cerşetori, nevoiaşi, nebuni. O evoluţie lentă tinde să opună spitalul, ospiciului, dar numai în comunele cele mai importante şi mai bogate. Spitalul rămâne sursa esenţială de asistenţă. În 1840, când spitalele cheltuiesc anual pentru ajutoarele publice 49 de milioane de franci, birourile de binefacere nu cheltuiesc decât 9 milioane. În anul 1848, în Franţa existau 1338 de spitale . 


Spitalele îşi extrag cea mai mare parte a resurselor din fundaţiile existente alimentate din donaţii testamentare, dar acest mijloc de finanţare rămâne totuşi precar faţă de nevoile instituţiei spitaliceşti, cu atât mai mult cu cât patrimoniul spitalelor este foarte modest.


O reţea complexă de instituţii vechi şi moderne, religioase şi laice, încearcă să ajute, să controleze şi să moralizeze societatea săracilor. Societatea filantropică lansată de B. Delessert în 1800 încearcă să-i ajute pe nevoiaşi şi îşi fixează ca obiectiv să aducă ajutoare muncitorilor.


În Ţările germane, începând din 1776, există un statut al minerilor, în Prusia ,care fixează durata muncii la opt ore pe zi, asigură dreptul la muncă, un venit minim şi oferă deja muncitorilor un sistem de asigurare foarte avansat împotriva bolii şi accidentelor legate de profesia lor. Casele de ajutor pentru răniţi şi bolnavi funcţionează în zona minelor Harz încă din secolul al XVI-lea.


Există o cooperare mai strânsă între societăţile de întrajutorare şi puterile publice. Un edict al Ducelui de Treves a prescris o reţinere de 1 pfening pe lună din salariile muncitorilor din toate categoriile şi repartizarea venitului pentru bolnavi şi plata onorariilor medicilor.


Mai multe asociaţii din Germania fondează Casele Comune alimentate în parte prin subvenţiile statului.


Ţarile de Jos şi Belgia îşi organizează un sistem de asigurare, un amestec între sistemul francez şi cel englez. El se spijină pe comună şi parohie la scară locală, dar menţine sistemul de asistenţă la domiciliu. Tot în Ţările de Jos apare şi prima Societate pentru salvarea publică, organizaţie liberală şi creştină în favoarea asistenţei publice şi a educaţiei săracilor.


Reformele engleze rămân blocate până în 1905. Din 1906 până în 1914 aripa activă a Partidului Liberal, în frunte cu W. Churchill şi D. Lloyd George, sprijină ideea unei intervenţii sociale a statului.


 Este aleasă această direcţie având drept model neo-unionismul manifestat în acea perioadă.

Şomajul impune votul asupra unei legi a pensiei de bătrîneţe, finanţată de la buget şi destinată persoanelor peste 70 de ani care nu aveau 32 de livre pe an ( Old age pension act- 1908). Pensia plătită ca un drept social nu implică nici o cotizaţie. Începând din 1914, 970.000 de persoane beneficiază de 123 milioane de livre ajutor.


Între 1911- 1912, se înregistrează şi începuturile Welfare state-ului. Liberalii la putere fac posibilă, împreună cu laburiştii, votarea The National Assurance Act 1911, care acoperă boala şi şomajul. Asigurările de boală şi şomaj sunt obligatorii pentru salariile anuale de mai puţin de 160 de livre, iar gestiunea acestora este încredinţată Caselor de ajutor reciproc, sindicatelor, companiilor de asigurări. 

Sistemul de asigurări de sănătate (de boală) devine cel mai extins din Europa şi acoperă toţi muncitorii care prestează activităţi manuale şi au vârste cuprinse între 16 şi 70 de ani şi pe salariaţii titulari cu remuneraţii scăzute. Finanţarea este asigurată simultan de cotizaţiile muncitorilor, ale patronilor şi de un ajutor al statului. În 1914, 14 milioane de britanici beneficiază de el.


Mai mult decât un adevărat plan de sănătate sau un instrument de luptă împotriva şomajului, planul lui Lloyd este mai întâi un plan împotriva sărăciei. 


Doctrinarii liberalismului, ca V. Paretto, incapabili să înţeleagă importanţa acestei schimbări, au luat reforma drept un semn de decadenţă a societăţii engleze, ca o trădare a elitelor.


În Franţa o cotitură importantă a avut loc după 1898, când, după modelul german, este votată o lege a accidentelor de muncă care introducea în Franţa principiul riscului profesional. Incapacitatea permanentă oferă dreptul la o rentă de 2/3 din salariu, iar, în caz de deces, soţul/soţia primesc 20% din salariu.


Legea este totuşi mai puţin eficientă dcât în Germania unde muncitorul lipsit de orice sursă de venit primeşte salariul integral.


În 1891, Rouvier depune o propunere de lege asupra pensiilor muncitoreşti, proiect blocat de patronatul căruia îi este teamă de asigurarea obligatorie. În ceea ce-i priveşte pe muncitori, aceştia vor ca fondul de pensii să se constituie fără să li se oprească din salarii. În ciuda acestor greutăţi, legea a fost votată pe 5 aprilie 1910. Legea stabileşte vîrsta pensionării la 65 de ani, iar pensia este constituită din plăţile obligatorii ale asiguraţilor care câştigă 3000 de franci pe an, din contribuţile echivalente ale patronilor, din alocaţiile viagere ale statului. În opoziţie cu legea germană, străinii sunt excluşi din acest sistem.


În final legea a fost un eşec: în loc de 9 milioane de asiguraţi cu titlu obligatoriu şi 2 milioane cu titlu facultativ care ar fi trebuit în mod normal să-şi plătească cotizaţiile, au existat numai 3,4 milioane în 1913, şi numai 1,4 milioane după război.


La începutul secolului secolui XX numai 10% dintre salariaţi beneficiază de un regim de pensii.


Franţa dezvoltă o întreagă colecţie de legi de asistenţă care, cu toate că sunt decalate în raport cu logica modernă a asigurării sociale, aduc ajutor celei mai sărace fracţiuni a salariaţilor: asistenţa medicală gratuită pentru cei mai săraci(15 iulie 1893), protecţia socială a bătrânilor şi infirmilor (14 iulie 1905), asistenţa copiilor abandonaţi şi un ajutor familiilor după cel de-al patrulea copil (14 iulie 1913), repaus patru săptămâni după naştere cu indemnizaţie compensatorie ( 19 iulie 1913).

Modelul german care constă în aplicarea unui regim obligatoriu de asigurare în caz de boală şi bătrâneţe a fost urmat de mai multe state.

Din 1888, Austria imită modelul Germaniei,urmându-i Danemarca în 1891-1892, Belgia în 1894, Luxemburg în 1901. În toate cazurile există cotizaţii reunite ale salariaţilor şi ale patronilor. 

Legea funcţionează numai pentru salariaţii care au venituri mici. Obligaţia cotizării arată că este vorba despre corectarea cu precizie a defectelor liberalismului.

În Belgia, presiunea socialistă şi cea a marilor greve care izbucnesc în martie 1886 impun o schimbare a politicii sociale. 

Clasa politică aplică o legislaţie socială nouă: reglementarea duratei muncii în cazul minorilor (1889), locuinţe sociale (1887), protecţia copiilor (1912), dar şi legi represive care fac trimitere la activismul muncitoresc.

În 1887 sunt înfiinţate organismele de arbitraj paritar, aşa numitele Consilii ale Industriei Muncii.


În această perioadă toată Europa se îmbogăţeşte cu legi sociale. Vechile practici se modernizează: în Italia, de exemplu, casele de amanet se transformă în bănci populare, dar fenomenul cel mai frecvent îl reprezintă indemnizaţiile de accidente de muncă, ceea ce însemna recunoaşterea unui risc profesional. Aplicarea acestora a început în Germania în 1884, în Austria în 1889, în Norvegia 1894, în Marea Britanie 1897, Franţa şi Italia 1898, Olanda 1899. 

În Germania legea a fost completată în iunie 1900 şi se extinde la toate sectoarele economice. Asigurarea în Germania ca şi în Austria este girată de organizaţii corporative, iar în Italia printr-o Casă naţională de stat.


Progresul cel mai important are loc în domeniul asigurărilor medicale şi într-un grad mai redus al pensiilor. 

Cu excepţia Angliei, experienţele asigurării împotriva şomajului (cea a Elveţiei şi apoi a Germaniei) au eşuat. 

Germania, care dispunea de un important sistem de protecţie socială, nu a putut evita eşecul uniunii sacre. Unitatea societăţi germane s-a destrămat în timp ce Franţa, concentrată pe apărarea unui ideal republican, a reuşit să restabilească consensul social şi politic.


Politica socială de la Waimar constituie unul din pilonii unui regim foarte fragil. Faţă de criza mărcii şi a efectelor sociale devastatoare, sunt votate nu mai puţin de 50 de legi între anii 1921-1923. Pentru a coordona un ansamblu foarte complex este votat în 1924 Codul asigurărilor sociale al Reich-ului. Se începe o unificare a serviciilor de ajutor social pe plan local într-un sistem descentralizat – Wohlfahrtarmter - însoţit de o garanţie a statului. Un procedeu de arbitraj colectiv asupra salariilor permite dezamorsarea numeroaselor conflicte sociale.


Noul pericol pentru echilibrul Germaniei vine de la un şomaj de o amploare fără precedent. Din 1918, şomajul a antrenat crearea unei asigurări de şomaj gestionată de comune, cu participarea statului şi a landurilor. Principiul unei asigurări de şomaj este definitiv organizat de Legea din 16 iulie 1927. Asigurarea este finanţată de o contribuţie a salariaţilor şi patronilor şi se organizează în strânsă legătură cu birourile de plasare. În acelaşi tip este pusă în aplicare legea celor 8 ore de muncă, mai bine aplicată decât în Franţa, şi tot acum se organizează politica de construire de locuinţe sociale şi de control al chiriilor.


Obiectivul de la Waimar este cel de a deveni în Europa un Wohlfahrtsstaat – Statul bunăstării- în care consensul social este fondat pe o întâlnire între sindicate şi patronat.


Anglia s-a confruntat cu o problemă destul de gravă cea a şomajului legat de stagnarea economică, reforma socială a liberalilor englezi rezistă, iar evoluţia este mai puţin evidentă decât în cazul Germaniei.


 Cu toate acestea o serie de îmbunătăţiri sunt aduse sistemului britanic de protecţie. Legea asupra şomajului este extinsă la noi categorii de salariaţi. În 1925 este organizat un regim contributiv de pensie de bătrâneţe, cu pensionare fixată la 60 de ani pentru femei şi la 65 de ani pentru bărbaţi. În 1929 legea Unemployment insurance bill măreşte şi mai mult numărul beneficiarilor alocaţiei de şomaj. Ziua de muncă se micşorează în mine, iar în 1930, Housting act se ocupă de casele sărăcăcioase muncitoreşti.


Asistenţa este reformată prin două legi în 1929 şi 1930. Ea este încredinţată aşa ziselor Public Assistance Commitees care înlocuiesc Poor Law Guardians şi funcţionează ca un serviciu public.


În Franţa, după război preşedintele Consiliului Blocului Naţional prezintă un proiect de asigurări sociale, inspirat de modelul german. Proiectul a fost respins şi acest lucru îşi are originea în iluzia pe care Franţa o întreţine , în mitul întoarcerii la perioada numită Belle Epoque.


Începând cu anul 1926 are loc schimbarea şi opinia publică aşteaptă aplicarea asigurărilor sociale promise, dar uitate. În sfârşit, este votată o lege în anul 1928, dar din cauza multitudinii de obiecţii şi rectificări depuse aceasta se realizează la 30 prlie 1930.

Legea grefează un sistem de asigurare obligatorie pe o structură mutualistă moştenită şi limitează câmpul de aplicare a obligaţiei numai la salariaţii comerţului şi ai industriei care câştigă un salariu inferior unui anumit plafon. Cotizaţiile vin din partea patronatului şi muncitorilor şi reprezintă 4% din salariu pentru fiecare. Legea prevede înfiinţarea Caselor Primare de asigurări sociale şi a Caselor Departamentale având ca sarcină afilierea salariaţilor care nu au preferinţă, cele din urmă având şi rolul de casă de compensaţie. Pe plan naţional, o Casă de Garanţii asigură compensaţia finală.

 

 

2. Criza economică şi politicile sociale

 

 

Germania

 

În anii 30, obsesia inflaţiei şi înverşunarea de a conduce o politică deflaţionistă pentru susţinerea mărcii antrenează reducerea cheltuielilor sociale. În 1931 patronatul cere micşorarea salariilor şi a taxelor sociale. Sindicatele revendică o creştere a indemnizaţiei de şomaj. Asigurarea de somaj pare responsabilă de dizolvarea ei deşi a fost concepută pentru susţinerea coerenţei sociale. Creşterea numărului de şomeri fac finanţarea imposibilă, dar sistemul este parţial salvat de intervenţia statului, acest lucru însemnâd însă reducerea alocaţiilor. O parte importantă a lumii germane se îndreaptă spre o altă cale decât cea sperată de Weimar şi se alătură Partidului Comunist.

 


Anglia


Ca şi în Germania, criza din 1929 pune la încercare sistemul de ajutor al şomerilor. Observatorii spun că ajutorul şomerilor este un privilegiu şi constituie un handicap pentru o relansare economică. Chiar din 1931, reduceri clare afectează venitul şomerilor şi ansamblul ajutoarelor acordate sectorului social. 

În 1935 este introdus un means test pentru controlarea resurselor celor care au dreptul. În această perioadă politica socială engleză nu cunoaşte transformări profunde, în afară de cîteva măsuri asupra locuinţei (Greenwood act) şi pensiilor.

 



Franţa


Politica de protecţie socială ramâne între cele două războaie mondiale prioritară pentru francezi. În anul 1939 este votat Codul familiei care întareşte ajutoarele acordate familiilor cu mai mult de trei copii.

 

 

 

 

3. Înfiinţarea regimurilor de securitate socială


 


Ideea clasică a naşterii Statului providenţă modern a creat o amplă mişcare la scară mondială în ceea ce priveşte solidaritatea şi dinamica socială după al doilea război mondial. Churchill îşi invită în 1943 miniştrii să nu mai dea speranţe false, iar în 1945 el preconiza un sistem obligatoriu de asigurări sociale asociat unui serviciu general de sănătate.


În Regatul Unit o serie de legi importante sunt puse în practică pentru îndeplinirea obiectivelor. Cu legea privind Serviciul naţional de sănătate din 1945, guvernul instaurează un sistem de sănătate complet, finanţat din impozite şi care furnizează servicii medicale gratuite. O altă lege importantă se referă la accidentele de muncă şi asistenţă în 1948, care înlocuieşte reglementările din 1897 şi 1908. Legea cu privire la alocaţiile familiale din 1945 instituie primul regim de alocaţii familiale ce se aplică familiilor cu mai puţin de doi copii. În 1946 legea asupra asigurărilor naţionale unifică toate regimurile existente, încredinţate unui Minister de Asigurare naţională.


Proiectul francez de securitate socială introduce o ruptură cu asigurările socile care priveau o anumită categorie a populaţiei. Obiectivul este de a aplica un sistem unic, valabil pentru toţi muncitorii, rămânând fidel tradiţiei franceze a mutualităţii. Alegerea franceză crează însă un dispozitiv de asigurări sociale obligatorii în care eşti asigurat ca membru al unei categorii socio-profesionale şi sunt acoperite doar persoanele care au depus cotizaţii la o casă de asigurări.


În 1946 prin legea din 22 mai se instituie un sistem global de securitate socială pentru toţi francezii. 


Cotizaţiile sunt depuse în mod paritar de către patroni şi salariaţi (boală, bătrâneţe) şi numai de patron pentru accidente de muncă şi ceea ce atinge familia. Ansamblul cotizaţiilor este depus într-o casă primară depertamentală, iar o casă naţională asigură solidaritatea între regiuni şi profesii. Securitatea socială acoperă riscurile de boală, invaliditate, bătrâneţe, accidente de muncă. Asiguratul nu-şi poate alege Casa, dar poate să-şi aleagă medicul şi spitalul. 


Şi în Germania predomină ideea că trebuie refăcut ansamblul legislaţiei sociale. Problema este cu atât mai importantă cu cât această ţară este parţial distrusă, iar situaţia este complexă din cauza influenţelor contradictorii: o tradiţie etatistă puternică dar discreditată de experienţa nazistă, o renaştere a liberalismului economic asociată unei reacţii împotriva nazismului, în sfâşit grija de a nu se identifica cu liberalismul din Weimar, simbol al prăbuşirii economice.


Noul stat providenţă joacă un rol important în faza reconstrucţiei: ajutoare pentru victimele războiului, repunerea în funcţie a vechiului sistem de securitate socială. 


Progresiv, un nou model s-a impus în Europa în ceea ce priveşte sistemul de securitate socială. La început Europa a dezvoltat un sistem de protecţie care este fără echivalent în lume şi care identifică intr-un fel societatea europeană în prezent. Ea consacră 23% din resursele sale acestui sistem faţă de 15% în SUA şi 12% în Japonia.

În ultimii ani, ca urmare a intensificării manifestării evenimentelor de ordin economico-social (şomaj, migraţia forţei de muncă, marginalizare socială) ale căror implicaţii se resimt la nivelul societăţii şi cauzează tensiuni sociale, conflicte de interese, se aduce tot mai mult în discuţie rolul protecţiei sociale. 


Protecţia socială a devenit la ora actuală o temă majoră pentru întreprinderi, stat, salariaţi şi toţi ceilalţi factori implicaţi în acţiuni sociale reprezentând nu doar un element fundamental al politicii sociale ci mai mult obiectiv central.


Sărăcia însăşi ca o sursă majoră a tensiunilor sociale impune o accentuare a funcţiilor protective ale comunităţii. 


Protecţia socială se manifestă printr-un ansamblu de măsuri materiale sau nu care urmăresc direcţii practice, convingătoare, orientate spre acţiuni care diferă în funcţie de segmentul de populaţie la care se referă.


Protecţia socială se referă la diferite ramuri, iar intensitatea măsurilor şi diversitatea acestora diferă în funcţie de aceste domenii. 

Dintre obiectivele sale amintim:

· protecţia locului de muncă

· protecţia populaţiei salariate

· protecţia calităţii vieţii

· protecţia grupurilor defavorizate

 

1. Protecţia locului de muncă presupune în prealabil asigurarea unui loc de muncă pentru fiecare, şi nu orice fel de loc de muncă, ci unul care să fie pe măsura posibilităţilor şi pregatirii individului.

Aceasta se realizeză prin :

· stimularea dezvoltării activităţilor economice care să ofere locuri de muncă cu cerinţe de calificare superioară;

· acordarea de compensaţii economice şi sociale pentru acele activităţi care au un grad scăzut de acceptare socială;

· recurgerea la tehnici de umanizare a muncii care în esenţă constau în regândirea organizării muncii astfel încât fiecăruia să i se ofere o activitate cu grad cât mai ridicat de complexitate şi responsabilitate;

· fundamentarea unui regim complementar de protecţie realizat în cadrul fiecărei firme pentru asigurarea unei dimensiuni de protecţie a salariaţilor care să cuprindă protecţia socială, economică, financiară, juridică

 

2. Protecţia populaţiei salariate este asigurată prin acţiunile conjugate ale sindicatelor şi legislaţia în domeniul muncii şi protecţiei sociale. Ea include în afară de asigurarea de condiţii fizice, sociale, organizatorice şi protecţia împotriva oricăror abuzuri. În mod special în această categorie se include şi garantarea unui salariu minim civilizat.

 

3. Protecţia calităţii vieţii este formată din ansamblul de măsuri menite să acţioneze în special asupra păstrării dimensiunilor indicatorilor cantitativi şi calitativi ai calităţii vieţii. Acest tip de protecţie se cere în special în perioada de tranziţie, când pericolul deteriorării standardului de viaţă este mai evident. 

 

4.Protecţia grupurilor sociale defavorizate – handicapaţi, minori abandonaţi, tineret fără sprijin material, populaţia vârstnică, tinerele mame cu situaţia familială nereglementată legal. Acest tip de protecţie porneşte de la drepturile civile ale cetăţenilor şi pune în evidenţă nu doar serviciile sociale ci şi cele socio-sanitare pentru a proteja şi a oferi sprijin individului şi familiei sale. În aceste cazuri protecţia socială va cuprinde un ansamblu de măsuri prin care se invocă cultivarea valorii şi semnificaţia diferită a simţului de responsabilitate.

Dificultatea de integrare a acestor persoane în lumea muncii cere mijloace de protecţie economică şi socială, corespunzătoare acestor categorii defavorizate.

Începând cu integrarea şcolară şi până la găsirea unui loc de muncă pentru aceste persoane, care să le confere o oarecare independenţă economică, protecţia acestor categorii se constituie ca cea mai asiduă purtătoare a mesajului umanist-social.

 

5. Protecţia întregii colectivităţi urmăreşte asigurarea împotriva unor situaţii de tipul : crize economice, criminalitate, corupţie, tensiuni interetnice, intereligioase, interasiale.

Protecţia socială reprezintă o temă de mare sensibilitate economică privind depistarea şi utilizarea tuturor resurselor economice pentru crearea confortului social, la nivelul întregii comunităţi.


În momentul actual problema protecţiei sociale este mai atent privită de toate statele lumii, dar mai ales de statele cu economii în tranziţie. Protecţia socială se află în centrul atenţiei din mai multe motive, şi anume:

· Creşterea populaţiei care solicită protecţie socială

· Insuficienţa fondurilor financiare alocate pentru acest domeniu

· Impactul societăţii moderne asupra tineretului care este agresat din punct de vedere social de către piaţa muncii 

· Îmbătrânirea demografică şi criza vârstei a treia 

· Fenomenul migraţionist al forţei de muncă dinspre est spre vest

· Problematica femeii

· Pericolul conflictelor interetnice, intereligioase, interasiale

 

Protecţia socială în perioada de tranziţie a devenit la ora actuală tema preferată de abordat în contextul modificărilor pe piaţa muncii. Ea reprezintă cel mai disputat şi cel mai discutat aspect în cadrul negocierilor colective cât şi la nivelul organizaţiilor implicate în realizarea obiectivelor politicii sociale.

 

 

 

 

 

II. Sisteme de securitate socială

 

 

 

 


Având în vedere creşterea riscurilor sociale datorate îndeosebi factorilor demografici, economici, politici şi sociali, securitatea socială are în vedere toate domeniile şi laturile acesteia. 

Securitatea socială vizează deopotrivă, populaţia preactivă, activă şi postactivă. Omul are nevoie de un sistem de securitate socială care să-l protejeze de riscurile sociale. Sistemul de securitete socială este un ansamblu de regimuri stabilite prin reglementări oficiale care asigură indivizii în cazul întreruperii sau pierderii capacităţii de muncii (şomaj, bătrâneţe, boli, invaliditate).

Sistemele de protecţie socială pot fi de tip universal( ajutoare de bătrâneţe, invaliditate şi supravieţuire) care acoperă întreaga populaţie şi sisteme de tip obligatoriu sau benevol( asigurările sociale).

1. Sistemul de tip universal prevede indemnizaţii cu cote fixe pentru cetăţenii permanenţi sau care au fost rezidenţi un număr de ani, fără venituri sigure. De regulă, sistemul de tip universal este finanţat anual de la bugetul de stat. Acest sistem poate include pensii de vârstă, pensii pentru lucrătorii cu incapacitate de muncă, văduve şi orfani, alocaţii de familie.

Unele sisteme de tip universal sunt finanţate în parte şi din contribuţii de la salariaţi şi patroni, chiar dacă sursa financiară de la buget este substanţială.

2. Sistemul de protecţie socială cu caracter benevol sau obligatoriu 

asigurările sociale - garantează protecţia categoriilor de persoane numite asiguraţi împotriva anumitor situaţii ce se pot ivi şi sunt legate de nivelul venitului lucrătorului înainte de pierderea capacităţii de muncă .

Acesta este finanţat în întregime sau în parte din contribuţii speciale – un procent din venit- de cel ce se încadrează. 

În unele ţări, protecţia socială este asigurată fie prin alegerea unuia sau altuia din aceste tipuri de sisteme, fie prin aplicarea ambelor tipuri. În acelaşi timp, este de remarcat faptul că în majoritatea ţărilor, unele categorii de încadraţi (militari, funcţionari, mineri, învăţători, avocaţi, artişti) sunt cuprinse în tipuri de sisteme speciale de asigurare.


Serviciile medicale pentru persoana asigurată diferă de la ţară la ţară. De obicei, ele includ cel puţin un consult de medicină generală, unele spitalizări şi medicamentele de bază. În unele programe, la aceste prestaţii medicale sunt adăugate şi unele servicii de specialitate chirurgie, asistenţă la naştere, tratamente stomatologice, o gamă mai largă de medicamente şi alte prestaţii ca transportul pacientului şi anumite servicii de tratament la domiciliu.


Maniera în care costurile medicale se finanţează şi sunt plătite variază de la ţară la ţară, distingându-se însă trei metode principale comune:

 

· Plata directă a asiguraţilor de ajutor medical de către sistemele publice sau agenţiilor lor

· Rambursarea costurilor către pacienţi

· Asigurarea directă pentru ajutor medical

 

Acestea pot fi folosite în diverse şi variate combinaţii, pentru diferite tipuri de servicii. În sistemul public de asigurare medicală se pot face plăţi directe către medici, spitale, farmacii, etc pentru serviciile prestate asiguraţilor de către casele naţionale de asigurări de sănătate. Aceste plăţi se fac pe bază de contracte. Plăţile făcute iniţial de pacient medicului, farmaciei sau spitalului pentru serviciile prestate îi sunt rambrsate apoi pînă la ultimul ban prin asigurările sociale.


În alte sisteme, asiguraţii suportă până la un anumit nivel, o parte din costurile serviciilor medicale.

Durata de asigurare a serviciilor de ajutor medical poate fi limitată sau nu , în funcţie de programul ales (Belgia, Austria, Germania au asigurări pe durate nelimitate).


Serviciile medicale prestate pentru persoane aflate în întreţinerea asiguratului sunt de obicei aceleaşi ca şi pentru titularul asigurat. În această categorie sunt cuprinşi de regulă copii, soţul/soţia, părinţii sau alte rude aflate în îngrijirea asiguratului.


În unele programe de securitate socială, aceste servicii sunt mai limitate decât cele acordate salariatului asigurat. Durata maximă de spitalizare, de exemplu, este mai scurtă pentru cei aflaţi în întreţinere, în timp ce procentul plătit pentru costul prestaţiilor sanitare poate fi mai mare ( Japonia, Austria).


Ajutorul medical pentru cazurile de maternitate este acordat soţiilor ai căror soţi sunt asiguraţi.


Organizarea administrativă pentru programele de boală şi maternitate este de obicei similară cu cele de vârstă, invaliditate şi indemnizaţii de familie. Cel mai adesea, aceste programe sunt administrate de câteva instituţii ale programului naţional de securitate socială. Astfel în cele mai multe ţări care au programe de asigurări sociale de sănătate, responsabilitatea administrării în detaliu este acordată unor agenţii de sănătate neguvernamentale, semiautonome sau societăţi de alte tipuri. Toţi salariaţii care apelează la acest program trebuie asiguraţi la una din aceste agenţii sau societăţi, a căror funcţionare trebuie să aibă în mod obligatoriu o aprobare guvernamentală. De asemenea, în unele ţări, salariaţii asiguraţi pot participa ca persoane eligibile în consiliile guvernamentale, prin delegaţi alături de patroni. 

Asociaţiile neguvernamentale, agenţiile sau societăţile de profil colectează contribuţiile între anumite limite specificate de lege. Ele pot primi fonduri guvernamentale în corelaţie cu cheltuielile lor sau cu numărul de membri. De obicei, legea naţională stabileşte limita minimă de indemnizaţie sau plăţi pentru serviciile medicale pe care societatea le poate asigura.

Programele de asigurare a accidentelor de muncă prevăd compensaţii pentru accidentul de muncă şi boală profesională. 

Legiferarea compensării muncitorilor în caz de accident a fost primul tip de măsură de protecţie adoptat de cele mai multe ţări. Programele de asigurare în caz de accident se modifică greu în timp şi au tendinţa de a reţine structurile lor de bază pe perioade îndelungate .

În majoritatea statelor, asigurarile pentru accidente de muncă sunt obligatorii şi se realizează, în general, în două moduri: 

* prin sistemul de asigurări sociale, utilizând un fond public central, 

· prin diferite forme de aranjamente private, recunoscute de lege.

 

Finanţarea programelor de asigurare în caz de accidente de muncă este suportată, în general, în aproape toate programele de către patroni, prin contribuţii procentuale. Patronul contribuie în mod obligatoriu, fie la fondul public central de asigurare pentru accidente de muncă, fie la unul privat. În plus, într-un număr mare de ţări, printre care şi Anglia, programul cere patronilor să-şi asigure angajaţii şi împotriva riscurilor de somaj din cauza accidentelor de muncă. 

Ajutoarele pentru accidente de muncă pot fi în bani sau medicale. Ajutoarele în bani se acordă pentru invaliditate temporară sau permanentă şi în raport de gradul de incapacitate. Pentru acordarea ajutoarelor în caz de accident de muncă nu este cerută, de obicei, o perioadă de asigurare sau muncă.

În mod frecvent, ajutoarele de incapacitate temporară sunt plătite chiar din primele zile, indiferent de cauza care a produs accidentul respectiv şi reprezintă un procent din venitul lucrătorului dintr-o perioadă imediat anterioară evenimentului.

Ameliorarea condiţiilor de muncă reprezintă una din preocupările ce stau în atenţia organismelor internaţionale, având în vedere că accidentele provoacă anual sute de morţi şi milioame de răniţi. De aceea la nivelul Uniunii Europene s-au alocat importante mijloace financiare pentru prevenirea accidentelor şi creşterea securităţii sociale şi protecţiei la locul de muncă.

Programele de ajutorare a familiilor lucrătorilor având copii în îngrijire au fost instituite în majoritatea ţărilor, după cel de-al doilea război mondial (Belgia 1930, Franţa 1932). 

Deşi au o vechime redusă în cadrul securităţii sociale, alocaţiile familiale au înregistrat o creştere rapidă, în multe ţări fondurile alocate acestui domeniu fiind cele mai importante, după pensii. Această evoluţie este legată de conştientizarea necesităţii adoptării unor politici familiale, înglobând măsuri ce au drept scop crearea unui climat favorabil dezvoltării armonioase a familiei. Astfel, în cadrul politicilor familiale ale guvernelor s-a dezvoltat sistemul compensaţiilor financiare pentru sarcini familiale.

Prestaţii familiale, formă directă a acestor compensaţii, au ca obiective generale:

* ameliorarea nivelului de trai al familiilor cu copii;

* stimularea natalităţii;

* creşterea rolului educativ al mamelor, respectiv al familiei.


În practica sistemelor de protecţie socială este de remarcat, în primul rând, o orientare tradiţionalistă, care consideră că sarcina îngrijirii copiilor trebuie să revină în întregime familiilor.


O altă orientare, diferită, constă în aceea că interesul pentru creşterea copiilor revine în mare măsură societăţii, care trebuie să aloce fondurile necesare.


Opţiunea pentru abordarea uneia dintre aceste orientări, de repartizare a sarcinii întreţinerii copiilor între societate şi familie depinde condiţiile specifice din fiecare ţară şi îndeosebi, de orientarea lor demografică.


Şomajul este unul din riscurile social-economice cele mai mari şi care a căpătat amploare odată cu extinderea proporţiilor muncii salariale în cadrul populaţiei active.

Astăzi în lume, protecţia persoanelor în şomaj se realizează prin mai multe sisteme dintre care amintim : 


asigurările sociale - AS

sistemul dual de asigurare - SDA 

sistemul de solidaritate - SS

 


Categoriile de populaţie care fac obiectul asigurărilor de şomaj sunt diferite. Cu toate acestea, principala categorie care beneficiază de protecţie socială sunt salariaţii. În unele ţări, în afară de salariaţi nu se mai face nici o menţiune – Elveţia, Suedia, Anglia, Italia. În alte ţări pe lîngă salariaţi sunt incluşi şi ucenicii- Germania, Franţa, Austria, Belgia, muncitorii agricoli şi casnici-Germania.


În Franţa, în cadrul sistemului de solidaritate sunt incluşi şi tinerii în căutare de lucru, văduvele şi femeile divorţate, militarii eliberaţi şi şomerii. 


Educaţia şi formarea profesională a factorului uman, ca mecanism de elasticizare a forţei de muncă, au constituit de-a lungul timpului obiectul unor ample abordări şi confruntări de ordin teoretic şi practic.


În condiţiile perioadei de tranziţie în care piaţa muncii este destul de agitată, iar populaţia este supusă unui proces de restructurare în plan profesional şi comportamental, educaţia, formarea profesională şi recalificarea tind să capete o valoare deosebită.


Recalificarea forţei de muncă tinde să devină una dintre problemele majore ale tranziţiei, o verigă nu întotdeauna bine evidenţiată şi recunoscută, a reducerii costului social al reformei şi accelerării proceselor tranziţiei. Categoria tinerilor şomeri este caracterizată de mari fluctuaţii pe piaţa muncii, iar acest proces se datorează atât condiţiilor economice în care funcţionează piaţa muncii, cât şi a tranziţiei de la şcoală la muncă. Dacă pentru persoanele adulte legislaţia muncii oferă o securitate a muncii, pentru tineri reglementările sunt mai mult inexistente. Ultimii veniţi, primii plecaţi devine un principiu care nu oferă siguranţa minimă a locului de muncă pentru tineri.O altă caracteristică a şomajului la tineri este gradul mare de concentrare a şomajului în acest grup.


Sărăcia este o situaţie de lipsă materială care se defineşte în termenii cei mai largi printr-un venit bănesc ce rămâne inferior pragului considerat limită de sărăcie.


Pragul sărăciei sau indicele lipsei materiale este exprimat în termenii veniturilor sau bunurilor de care dispun membrii societăţii. Datele statistice la nivel mondial arată că, în ultimii 20 de ani sărăcia şi inegalitatea, ca fenomene sociale, au fost generate dar şi perpetuate fără rezolvare în multe zone ale globului.


Sărăcia găseşte în inegalitate nu doar o bază de perpetuare ci mai mult un soport complex de ordin material, social-politic, istoric, cultural, de clasă. Înegalitatea rămâne şi astăzi regula în multe dintre statele lumii, inclusiv cele bogate. Sărăcia se conturează ca o consecinţă simultană a inegalităţii maselor şi a unei dreptăţi sociale insuficient controlate şi verificate din punct de vedere al procedurilor sociale de redistribuire. 

